Kovat valtuudet

Uudet keinot tarkoittavat sitä, että supo voisi esimerkiksi salaa tunkeutua jonkun työpaikalle ja skannata pöydällä olevat paperit. Keinovalikoimaan kuuluisi myös esimerkiksi postin avaaminen ja sen valokuvaaminen.

Supolle sallittaisiin myös automaattinen tietoliikennetiedustelu, joka suodattaisi Suomen rajojen ylittävää tietoliikennettä. Se toteutuisi puolustusvoimien tiedustelun avulla. Hakusanoilla tätä suodattamista ei saisi tehdä, mutta esimerkiksi salausohjelman tai aakkosmerkistön käyttö voisivat olla perusteena.

Kansallinen turvallisuus perusteena

Kuvassa olevia pykälän kohtia voi tietysti tulkita myös avoimesti. Esimerkiksi valtio- ja yhteiskuntajärjestystä uhkaava toiminta on suhteellisen avoin käsite, mutta ehdotuksessa sille asetetaan kyllä korkeahko kynnys.

Tietoja rikostutkintaan

Ilman rikosepäilyä saadut tiedot perinteisistäkin rikoksista voivat johtaa rikostutkintaan, jos ne koskevat rikosta, josta voi seurata yli kolme vuotta vankeutta. Supo ei saisi antaa tietoja eteenpäin esimerkiksi pahoinpitelystä tai petoksesta, mutta törkeä pahoinpitely ja törkeä petos rajan ylittävät.